Mads Rørvig (V), 2012-11-13:
Tak for indlæggene i løbet af debatten.
Jeg kan forstå, at hvis det ikke har været i hr. Thomas Jensens indbakke, er det ikke vigtigt, men jeg vil redegøre for, hvorfor jeg og Venstre på vegne af forslagsstillerne i hvert fald synes, at det her område er utrolig vigtigt.
Stort set samtlige af Danmarks største virksomheder er startet som familieejede, og den dag i dag er der mange virksomheder, der fortsat er familieejet: Danfoss, Grundfos og LEGO, for bare at nævne nogle stykker – virksomheder, der beskæftiger i tusindvis af danskere og henter enorme eksportindtægter hjem.
Samtidig sikrer de, at viden udvikles her i Danmark og giver arbejde til et væld af underleverandører.
Vores familieejede virksomheder er grundstammen i dansk erhvervsliv.
Ved at lade de familieejede virksomheder gå i arv til yngre generationer eller nøglemedarbejdere sikrer vi, at knowhow, ansatte og kunder forbliver i virksomheden.
Regeringen har dog vist en anden holdning til spørgsmålet.
Regeringen opfatter alene erhvervslivet som en pengetank, som man kan suge penge op af, uden at det har negative konsekvenser for samfundet.
Dette er sidste års finanslov et godt eksempel på.
Dem, der bl.a. måtte holde for, var netop de familieejede virksomheder.
Det var grænsen for finansielle aktiver ved overdragelse af aktier, som regeringen havde fået kig på, eller sagt med andre ord grænsen for, hvor mange penge virksomhederne må have på kistebunden, når de går i arv til næste generation.
Regeringens lovændring straffer familieejede virksomheder, der har sparet op, sparet op til at stå igennem økonomisk svære tider, til at udvide eller til at overtage andre virksomheder.
Det indebærer, at de familieejede virksomheder enten kan lade sig opsplitte eller overtage af konkurrenter.
Det vil medføre tab af værdifuld viden og arbejdspladser.
Alternativt kan de bruge løs af opsparingen, så de atter kommer under grænsen for, hvornår virksomheders aktiver kan overdrages til familiemedlemmer eller nære medarbejdere.
Venstre vil ikke vende det døve øre til en politik, hvor familieejede virksomheder helt urimeligt drænes og udhules for kapital ved generationsskifte.
Det går ud over virksomhedernes investering, det går ud over konkurrenceevnen, det går ud over jobskabelsen, og det går ud over velstandsudviklingen generelt og i sidste ende velfærden.
Og der er grund til bekymring, for som sagt før blev grænsen for finansielle aktiver i forbindelse med succession ved overdragelse af aktier nedsat fra 75 pct. til 50 pct. sidste år.
Det forringer direkte familieejede virksomheders mulighed for at gennemføre et generationsskifte, som ellers er til gavn for vækst og beskæftigelse i Danmark.
Vi forhøjede selv grænsen for finansielle aktiver ad to omgange til 75 pct. i vores sidste regeringstid, og vi hævede netop grænsen til 75 pct., fordi en lavere grænse kan risikere at ramme virksomheder med reel erhvervsaktivitet.
En virksomhed kan have et ønske om at have en god likviditet til f.eks. brug ved opkøb, større investeringer eller udtræk til afgifter i forbindelse med generationsskiftet.
En sådan likviditet bør ikke afskære muligheden for at kunne foretage et hensigtsmæssigt generationsskifte af virksomheden.
Indtil årsskiftet havde virksomheder med helt op til 75 pct. finansielle aktiver således muligheden for at lave en såkaldt skattemæssig succession til familiemedlemmer.
Først ved et salg overtog køber de skattemæssige forpligtelser.
Hvis det skal være muligt igen, skal virksomhederne ikke anses alene som en pengetank, der drænes af staten.
Derfor foreslår vi grænsen sat op til 75 pct.
Rigtig mange veldrevne danske virksomheder bliver ramt af regeringens urimelige beskatning.
De bliver i kraft af den høje beskatning frarøvet muligheden for at drive virksomheden videre i næste generation eller af nærtstående medarbejdere.
Med den høje beskatning risikerer regeringen dermed ganske enkelt, at familievirksomhederne sælges, havner på udenlandske hænder eller ganske enkelt lukker.
Alle scenarier er til stor skade for arbejdspladser, vækst og eksportindtægter.
Venstre vil arbejde for at forbedre erhvervslivets rammevilkår og dermed konkurrenceevnen, så vi sikrer rigtige, permanente arbejdspladser i Danmark.
Regeringens politik sikrer ingen af de ting, men bebyrder og sender dermed arbejdspladser og virksomheder ud af landet, senest med en forhøjelse af skatterne for den almindelige dansker for omkring 2,5 mia. kr.
Dette forslag indgår i den erhvervspakke, som vi foreslog som en del af Venstres finanslovforslag for næste år, og denne pakke og dermed det varige mindreprovenu på 20 mio. kr. foreslås bl.a. finansieret ved udmøntning af kantinemomsmidlerne.